DA Den Europæiske Unions Tidende CE 78/167

(2004/C 78 E/0171)

SKRIFTLIG FORESPØRGSEL P-2782/03

af Torben Lund (PSE) til Kommissionen

(11. september 2003)

Om: -redegørelse og habitatdirektivet

Kommissionen har i en rapport fra juni 2003 om vurderingen af visse offentlige og private projekters indvirkning på miljøet (VVM), fastslået at der kun i ringe grad findes kontrolsystemer i forhold til VVM, at resultaterne fra VVM ikke integreres tilstrækkeligt i beslutningsprocessen og at offentlighedens bemærkninger skal inddrages.

Inden udgangen af 2003 forventes Vejle Kommune i Danmark bl.a. at vedtage at anlægge en motortrafikvej, der vil få negative konsekvenser for naturen i hele Svinholt-området. I forbindelse med en mulig opførelse er der lavet en ganske begrænset VVM-vurdering (Miljøvurdering af motortrafikvej Ødsted — Ny Højen — Vinding, Teknisk VVM-redegørelse, august 2003), der tilmed kritiseres af flere borgere for at være fejlbehæftet.

I den forbindelse bedes Kommissionen redegøre for om den nævnte VVM-vurdering efterlever samtlige relevante krav, om fremgangsmåden er i overensstemmelse med direktiverne om Århus-konventionen samt om vejprojektet efter Kommissionens opfattelse forventes at kunne efterleve habitatdirektivets bestemmelser. Endelig bedes Kommissionen klart tilkendegive, hvorvidt et sådant projekt kan påbegyndes før der er gennemført passende vurderinger og før behandlingen og resultaterne af diverse klager til Kommissionen m.v. foreligger.

Svar afgivet på Kommissionens vegne af Margot Wallström

(14. oktober 2003)

I den nyeste beretning om gennemførelse og virkning af VVM-direktivet (1) peges der på nogle mangler i forbindelse med anvendelsen. Det må bemærkes, at der i denne beretning er undersøgt områder, f.eks. overvågning, som ikke er omfattet af VVM-direktivet.

På nuværende tidspunkt er medlemsstaterne ifølge VVM-direktivets artikel 2, stk. 1, forpligtet til at træffe de nødvendige foranstaltninger med henblik på, at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives et krav om tilladelse og en vurdering af denne indvirkning, inden der gives tilladelse. Direktivets artikel 6 indeholder bestemmelser vedrørende høringer af myndigheder og offentligheden (2). I overensstemmelse med artikel 8 skal der tages hensyn til de foretagne høringer og indhentede oplysninger i forbindelse med tilladelsesproceduren. Endvidere indeholder habitat-direktivets (3) artikel 6, stk. 3, krav om, at nationale myndigheder først giver deres tilslutning til et projekt, der kan påvirke en Natura-lokalitet væsentligt, når de har sikret sig, at det ikke skader lokalitetens integritet. Hvis et projekt i væsentlig grad påvirker lokaliteten, kan tilladelsen kun gives, hvis der ikke findes nogen alternativ løsning, der er tale om bydende nødvendige hensyn til væsentlige samfundsinteresser, og der træffes egnede kompensationsforanstaltninger.

Det fremgår af det ærede medlems forespørgsel, at projektet endnu ikke har opnået nogen tilladelse. I denne fase er det derfor op til de nationale myndigheder at sikre, at VVM-direktivet og habitat-direktivet anvendes korrekt, inden projektet tillades.

Som opfølgning på en tidligere modtaget klage vedrørende et projekts påvirkning af en Natura-lokalitet har Kommissionen anmodet de danske myndigheder om oplysninger for at verificere, på hvilken måde der er taget hensyn til kravene i habitat-direktivet i dette tilfælde.

Kommissionen vil ikke tøve med at indlede en overtrædelsesprocedure i henhold til EF-traktatens artikel 226, hvis den finder, at Danmark ikke har opfyldt sine forpligtelser med hensyn til at sikre overensstemmelse med fællesskabslovgivningen.

(1) Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, EFT L 175 af 5.7.1985, ændret ved Rådets direktiv 97/11/EF af 3. marts 1997, EFT L 73 af 14.3.1997.

(2) VVM-direktivet er for nylig ændret ved Europa-Parlamentets og Rådets direktiv 2003/35/EF af 26. maj 2003 om mulighed for offentlig deltagelse i forbindelse med udarbejdelse af visse planer og programmer på miljøområdet og om ændring af Rådets direktiv 85/337/EØF og 96/61/EF for så vidt angår offentlig deltagelse og adgang til klage og domstolsprøvelse, EFT L 156 af 25.6.2003. Med denne ændring sikres, at VVM-direktivet er fuldt ud kompatibelt med bestemmelserne i Århus-konventionen. Medlemsstaterne skal imidlertid gennemføre denne senest den 25. juni 2005, og det nugældende VVM-direktiv indeholder allerede bestemmelser om offentlig høring.

(3) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.